Ensin poikavuosien unelma itse tehdystä urheiluautosta toteutui - sitten iski verottajan kämmen.

Tarina on kovin suomalainen. On pieni ihminen haaveineen, ja vastassa on kasvoton verottaja.Lopputuloksena on särkynyt unelma. Vantaalainen Matti Patteri oli MM-tason pistooliampuja, jonka unelma olympiaedustuksesta Münchenissä 1976 kaadettiin vain kolme päivää ennen kisojen alkua.

Siitä sisuuntuneena Matti päätti rakentaa itselleen auton.

Itse tehty auto oli Patterilla jo poikavuosien unelma ja hän tiesi tarkkaan, minkälaisen auton hän halusi rakentaa.

– Keskimoottoriauto sen piti olla, kaksipaikkainen, lujitemuovikori ja tietysti vauhdikkaan näköinen.

– Putkirunkoperusta tarvittiin, mikään Kuplan alusta ei kelvannut. Piti olla myös tehokas moottori - 3-litrainen V6-moottori Ford Caprista.

Koska auto oli tarkoitus saada tavalliseen liikennekäyttöön, Patteri piti huolta, että auto täyttäisi kaikki vaadittavat normit.

– Katsastuskonttorilla oli tämä insinööri Kalenius, entinen formuloiden rakentaja. Hän antoi minulle ohjeita vaadittavista arvoista ja vääntöjäykkyyksistä.

3000 kallista työtuntia

Auton rakentamiseen meni aikaa kolmisen vuotta ja noin 3 000 työtuntia.

Vuonna 1979 oli tullut aika rekisteröidä auto – MJP 3000 Turbo – kilpiin. Liikennekäyttöön se oli jo hyväksyttykin. Silloin unelma kuoli.

– Verottaja määräsi autolle 100 000 markan autoveron. Oli sen niin kova isku lekalla päähän, että homma tyssäsi siihen, Patteri huokaa.

– Verottaja perusteli veropäätöstään auton valmistusarvolla, jonka perusteella valmistusarvolle laskettiin 134 prosentin autovero.

Valmistusarvo määriteltiin aineksien ja - työtuntien perusteella.

– Työtunnit - 3 000 tuntia - hinnoiteltiin teollisuuden keskiansion mukaan. Siitä syntyi isohko markkamäärä veroa.

Patteri on hämmentyneen näköinen kun kysyn, että mistä lähtien omaa työtä on verotettu.

– Koska maahantuodun auton arvo sisälsi jossakin maassa työtunnit ja muut kustannukset, niin se tulkittiin niin, että myös tässä maassa tehty työn arvo on verotettavaa työtä.

– Niin oli präntätty paperiin ja niin toimittiin. Ei ollut mitään tulkinnan varaa, vaikka jos joku rakentaa vaikka veneen tai lentokoneen, niin ei silloin siitä harrastustyöstä veroteta.

– Auto, sen harrastaminen ja omistaminen, on aina ollut Suomessa syntinen harrastus.

Ja niin MPJ 3000 Turbo jäi automuseoiden ihmettelyn aiheeksi.

Kolmen vuoden työ – rattiin pääsee mutta verottamatonta autoa ei voi viedä tien päälle.

Lujitemuovia kori ja putkirunkokehikko alla.

Auton viimeistely olisi vaatinut vielä 300–400 tuntia, mutta verottajan päätös pysäytti työt.